  Анжелика Тихонова корреспондент Туннэ, 11-тӥ инвожое, Александр Бречалов Удмуртиысь 20-лэсь трос лулчеберетъя йӧскалык огазеяськонъёслэн кивалтӥсьёсынызы но азьветлӥсьёсынызы пумиськиз. Соос ӵектосъёссы но туала ужан амалъёссы сярысь кенешизы, ивортэ элькун тӧролэн но кивалтэтлэн пресс-службазы. Александр Бречаловлэн верамезъя, кунмылэн огез валтӥсез праздникез – Россилэн нуналэз - азьын таӵе пумиськон туж пусйымон луэ. Россия – трос йӧслыко кун. Котькуд калык, котькуд кыл, котькуд лулчеберет, сямъёс азинскыны кужым сёто, зэмос узырлык луо. Коронавирус инфекциен герӟаськем сюбегатонъёсын сэрен туннэ асьмеос онлайн пумиськиськом. Мон тодӥсько, пандемия но ужрадъёсты оффлайн ортчытыны быгатымтэ шоры учкытэк, асьме мер огазеяськонъёсмы ужало, ӵектосъёссэс улонэ пыӵато, юрттэт сётон уже пырисько, та секыт югдурын зэмзэ но кулэяськись муртъёслы юртто шуыса Александр Бречалов, Удмуртилэн тӧроезУлосвыллэн тӧроез Удмуртиын кылдэм тросэз ӵектосъёс элькунмы но, кунмы но сьӧры потӥзы ини шуыса пусйиз. Кылсярысь, этнографи диктантэз быдэс дуннеын гожъяло ини. Лулчеберетъя йӧскалык огазеяськонъёслэн ыстэм муртъёссы Александр Бречаловлы выль ӵектосъёссы сярысь веразы, соосты азинтон но вӧлмытон луонлыкъёс сярысь кенешизы. Еврей лулчеберетъя центрлэн кивалтӥсез Марк Гольдин «Герои народа – герои страны» ӵектос сярысь мадиз. Со бадӟым классъёсын дышетскисьёс куспын Быдӟым Атыкай ож сярысь эссе но эскерон ужъёс гожтонъя вожвылъяськон. Туэ со борды Ижкарысь сяна, Казаньысь пиналъёс но итӥськизы ини. Вормисьёс сӥзьыл Ижкаре но Казане экскурсиосын вуылозы. Удмуртилэн тӧроез ӵектослэсь кулэлыксэ пусйиз но презентация лэсьтыны куриз, со сяна, ачиз Приволжск федерал округысь тӧроослэн кенешазы тодматыны ӵектӥз. Удмурт егитъёслэн «Куара» огазеяськонзылэн кивалтӥсез Владислав Степанов удмурт ӵектосъёсты интернетын вӧлмытон сярысь вераз. Соос пӧлын анайёслы «Аныкай» медиашкола, кудӥз Азьмуртлэн фондысьтыз грант утӥз, пиналъёслы «Удмурт блогерлэн школаез», «Ныло-пиё» подкаст» ӵектос, удмурт кылын видеолекциосын «Тубат» ӵектос но удмурт кылъя видеокурсъёс. Александр Бречалов мерлыко вотэсъёсын но интернетын уж туж кулэ шуыса пусйиз, уго со ӵектосъёсы пыриськисьёслэсь лыдзэс будэтыны но ивортодэтэз вӧлмытыны юрттэ. Нош Азьмуртлэн фондысьтыз грант утон ӵектос зэмзэ но кулэ луэ но соин тодматон ӟечлыко дасямын шуыса возьматэ. «Шунды» огазеяськонлэн ёзчиез Богдан Анфиногенов нырысетӥеныз удмурт кылын «Даур ТВ» интернет-телевидениен тодматӥз. Ӵектос элькун тӧроен юнматэм «Призвание» премилэн лауреатэз луэ. Каналын удмурт фильмъёсты, лекциосты, крезьгуро клипъёсты, серемес роликъёсты, мультфильмъёсты но мукетсэ возьмато. Нош туэ куарусёнысен Калыкъёслэн эшъяськон юртысьтызы видеостудиысь ас передачаоссэс поттыны чаклало ини. Озьы ик ас ӵектосъёсынызы мукет огазеяськонъёс но тодматӥзы – ӟуч лулчеберетъя огазеяськон Эшъяськон сад усьтӥз, таджикъёслэн «Ориён-Тадж» мер огазеяськонзы вылӥ дышетсконниосысь студентъёслы юрттэ но кулэяськись семьяослы нылпиоссэс дышетскон арлы дасяны юрттыны дась луэмзэс вераз. Александр Бречалов ваньзылы ик «ПоддЕРжка» ӵектосэ мыло-кыдо пыриськемзы понна тау кариз. Эпидемия огазеяськемлэсь, ог-огедлы юрттэт сётонлэсь, косытэк тыршемлэсь, граждан обществолэн азинскемезлэсь кулэлыксэ возьматӥз Александр Бречалов, Удмуртилэн тӧроезЭлькунлэн тӧроез тодэ вайытӥз, 1-тӥ пӧсьтолэзе Россилэн Кункатэ воштӥськонъёс пыртонъя куара сётон ортчоз шуыса. Одӥгез тупатон ӵапак волонтёр ужен герӟаськемын. Со кивалтэтэз волонтёръёслы но лулчеберетъя йӧскалык огазеяськонъёслы юрттэт сётыны косэ, кн политикаез быдэстонын граждан обществолэсь интызэ кужмоятэ. Эшшо одӥгез тупатон лулчеберетлы юрттонэн, йӧскалык но лулчеберет сямъёсты утёнэн герӟаськемын. Кунмы йӧскалык лулчеберетъя но кылъёсъя троспӧртэмлыкез утьыны, озьы ик вань калыкъёслэсь анай кылзэс утьыны эрикрад, сое дышетыны но азинтыны луонлыкъёс кылдытыны кыл сётэ. Со асьмелэн куинь ар ӵоже ужам ужмылы кун ласянь юрттэт. Али асьмеос Кункатэ воштӥськонъёсты юнматонэ пыриськыны быгатӥськом. Со асьме кунмылэн историяз пыриськон Александр Бречалов, Удмуртилэн тӧроезТодэ вайытом, Удмуртиысь лулчеберетъя йӧскалык огазеяськонъёс «ПоддЕРжка» акцие туж мыло-кыдо пыриськизы. Тегъёс: Мерлык Ижкар Удмуртия йӧслыкъёс АлександрБречалов йӧскалыкполитика 100ар  